आज भी कई घरों में जब कोई सफाई करने वाला व्यक्ति एक गिलास पानी का मांग लेता है तो उस गिलास को अलग रखा जाता हैं। क्यों हम भूल जाते हैं कि ये सब भी काम है जो हमारे लिए किए जाते हैं। अगर सफाई कर्मचारी की जगह सड़कों और नालियों को साफ रखने का काम हमें करना पड़े तो भी क्या हम ऐसे व्यवहार का समर्थन करेंगे? कोई भी कार्य छोटा या बड़ा नहीं होता। कहीं न कहीं इस बात को जानते हम सब हैं, पर इसको मानना कोई नहीं चाहता। बस हमारी मानसिकता ही काम और उसे करने वाले व्यक्ति को छोटा-बड़ा बना देती है। यह भी एक बड़ी वजह है बेराजगारी की कि हमारे नौजवान कई वैसे कार्यों को करने में शर्मिंदगी महसूस करते हैं जो उन्हें छोटे लगते हैं। जबकि कई बार छोटे कहे जाने वाले काम भी बड़े मुकाम तक पहुंचा देते हैं।